น้ำตกเจ็ดสี จังหวัดบึงกาฬ เริ่มคึกคัก นักท่องเที่ยวมาเล่นน้ำช่วงวันหยุดสุดสัปดาห์
ที่น้ำตกเจ็ดสี ภายในเขตรักษาพันธุ์สัตว์ป่าภูวัว บ้านดอนเสียด ตำบลบ้านต้อง อำเภอเซกา จังหวัดบึงกาฬ นักท่องเที่ยวเริ่มเดินทางมาเล่นน้ำในช่วงนี้กันมากขึ้น หลังจากมีฝนตกลงมาอย่างต่อเนื่อง ทำให้น้ำตกมีน้ำเพิ่มมากขึ้น ไหลเป็นสายธารผ่านชั้นหิน เกิดเป็นม่านน้ำที่สวยงาม โดยนักท่องเที่ยวส่วนใหญ่นิยมมากันเป็นกลุ่มเพื่อนฝูงและเป็นครอบครัว เพื่อมาพักผ่อน เล่นน้ำและปิกนิกกันในช่วงวันหยุดนักท่องเที่ยวจากอำเภอศรีวิไล บอกว่า วันนี้พาลูกชายมาเล่นน้ำในวันหยุด สุดสัปดาห์และรู้สึกประทับใจมากกับบรรยากาศที่นี่ เพราะบรรยากาศดี เย็นสบายและน้ำใสสะอาด จึงอยากเชิญชวนนักท่องเที่ยวมาเที่ยวที่จังหวัดบึงกาฬกันเยอะๆสำหรับน้ำตกเจ็ดสีเป็นน้ำตกที่สวยงามมากอีกแห่งหนึ่งของจังหวัดบึงกาฬ โดยเฉพาะในช่วงฤดูฝน เพราะจะมีธารน้ำไหลมาตามหน้าผาหินทรายสูงและแผ่กว้างเป็นทางยาว เมื่อน้ำตกกระทบหินเบื้องล่างจะเกิดเป็นละอองไอน้ำยามเมื่อกระทบกับแสงแดดก็จะทำให้เกิดเป็นสีรุ้งขึ้นในบริเวณต่างๆ จึงเรียกว่า น้ำตกเจ็ดสี โดยผาน้ำตกมีขนาดใหญ่ มีลานหินที่เล่นน้ำได้และน้ำก็ไม่ลึกด้วย จึงเหมาะอย่างยิ่งกับการมาท่องเที่ยวพักผ่อนกันเป็นครอบครัวหรือหมู่คณะ